Liutauras Ulevičius
Ryšių su visuomene kompanijos

„DDB & Co. ir Katkevičius“ projektų vadovas

Aukštasis propagandos pilotažas
Visuomenė nuolat trokšta žinių – teigiamų, neigiamų, neutralių. Idealiu atveju žiniasklaida turėtų būti tarpininkas, randantis ir pateikiantis maksimaliai dideliam žmonių skaičiui tas įdomiausias informacijos daleles. Deja, informacinis elitas – t.y. asmenys ar organizacijos, kuriančios ir valdančios žinių sklaidą – dažnai turi pernelyg didelę įtaką žiniasklaidos priemonėms. Ji pasireiškia įvairiai – reguliuojant reklaminių lėšų srautus, naudojant teisines priemones ar tiesiog išradingai valdant informacinius šaltinius ir žinių pateikimą. Kritikai nepraleidžia progos tokius veiksmus pavadinti propaganda. Galime būti tikri – ji egzistuoja ir Lietuvoje..
Ryšių su visuomene teorijos pradininkas Edvardas Bernis (Edward Bernays) gana vienareikšmiškai teigia, esą propaganda ir ryšiai su visuomene iš esmės yra tapačios sąvokos. Tiesiog vienu atveju platinamai informacijai ją priimantis asmuo pritaria, o kitu – prieštarauja. Tą galima patikrinti vertinant įvairių valstybių atstovų veiklą ir komentarus. Pavyzdžiui, fašistinį režimą smerkiantys tarpukariu skleidžiamą informaciją bei idėjas vienbalsiai priskiria propagandai. Tuo metu nerasime lietuviško valstybės tarnautojo, kuris daugelio viešųjų konkursų biudžetuose radęs eilutę „visuomenės informavimui“ ją vadintu kitaip nei „ryšiais su visuomene“. 
Propagandos modelis
Minėtų pavyzdžių pora – tik pradinė teoretiko įžvalga, kurią prieš pora dešimtmečių toliau vystė Edvardas Hermanas (Edward Herman) bei Noamas Chomskis (Noam Chomsky). Jų sukurtas propagandos modelis apima tris pagrindines propagandos prielaidas: nuosavybės santykiai, finansavimas bei informacijos šaltiniai.

Modelio autoriai teigia, kad žiniasklaidos priemonių koncentraciją reglamentuojančios teisės normos pradėjo vystytis nuo XX amžiaus vidurio, tačiau akivaizdu, kad dabartinė žiniasklaidos rinka – tai atskirų grupių ir junginių veiklos laukas. Svarbiausia, kad dažnai šios grupės priklauso stambesniems ūkio junginiams. Būtent šie nuosavybės ryšiai, autorių vertinimu ir nulemia neigiamos ar oponuojančios informacijos blokavimą. Nerašyta taisyklė, kad žiniasklaidos priemonės apie susijusios ūkio grupės aktualijas informuoja beveik tik teigiamai. Tą puikiai iliustruoja ir Lietuvos pavyzdžiai: „Lietuvos ryto“ bei „Respublikos“ leidinių grupės, „Achemos“ koncerno žiniasklaidos padalinys ar net „Verslo žinias“ valdanti „Bonnier Group“.

Antras pagal svarbą įtakos svertas, propagandos modelio autorių nuomone, tai finansiniai reklaminio turinio srautai. Daugelis informacijos vartotojų nėra nusiteikę už objektyvią ir nešališką informaciją sumokėti žymiai didesnę kainą, todėl žiniasklaidos priemonės priverstos naudoti alternatyvius finansavimo šaltinius. Net vieno garsiausių pasaulio dienraščių „New York Times“ pajamos iš reklamos paskutiniaisiais metais siekė net 75%. Reklamos davėjų įtaką puikiai iliustruoja Prancūzijos televizijos TF1 prezidento komentaras: „TF1 darbas – padėti, pavyzdžiui, „Coca-Cola“ kompanijai, parduoti savo produktus. <...>  Tam, kad reklaminė žinia geriausiai pasiektų žiūrovų mąstymo procesus, televizija turi jį specialiai paruošti: išblaškyti, atpalaiduoti ir paruošti reklaminėms žinioms. Tokios kompanijos kaip „Coca-Cola“ iš mūsų ir perka šiuos „pasiekiamus“ žiūrovus.“

Propagandos modelyje gana didelė įtaka skirta ir informacijos šaltinių valdytojams. Modelio autorių nuomone, įprastu atveju pagrindinė žiniasklaidos veikla turi apimti aktyvią informacijos bei problemų paiešką, tačiau praktikoje žurnalistai naudojasi itin dideliais kiekiais išorinių šaltinių pateikiamos informacijos. Žurnalistai vežami į įvairius specialiai paruoštus objektus (pavyzdžiui, neseniai įvykusi Lietuvos žurnalistų kelionė į Iraką), supažindami su atrinktais vaizdais, informacija, jiems suteikiamos specialios darbo priemonės. Dar didesnę įtaką daro išankstinė ar darbinė informacija – asmenų pranešimų ar kalbų tekstai, darbine žurnalistų kalba surašyti pranešimai spaudai, deramai surežisuotos spaudos konferencijos ar foto sesijos. Tai itin išryškėja, kai informacija yra riboto naudojimo ar priklauso nuo tam tikrų biurokratinių sprendimų. Pavyzdžiui, net tokios pasaulinės kompanijos kaip CNN dažnai apkaltinamos „informacine priklausomybe“ nuo JAV biurokratų, dažniausiai Pentagono kariškių, teikiamos informacijos.
Saldžiausi propagandos vaisiai – valdžiai
Jei verslo organizacijos dažniausiai naudoja reklaminių lėšų srautus, tai oficialūs valstybės pareigūnai be viešų lėšų turi platesnes įtakos galimybes. Bene dažniausiai biurokratų naudojama poveikio priemonė – cenzūra. Ji gali pasireikšti įvairiai – tiek filtruojant turinio, tiek ir formą. Tarybinė visuomenė buvo įpratusi, jog žiniasklaida pateikia aiškiai apribotos informacijos srautą. Pavyzdžiui, viešai nebuvo leidžiamos konstruktyvios diskusijos ar bent neutralios informacijos nuotrupos apie „buržuazinės santvarkos“ privalumus. Šiuo metu Lietuvoje galim stebėti kai kurių žiniasklaidos formų cenzūrą – pavyzdžiui, Romos katalikų bažnyčios įtaka riboja erotinio ar pornografinio pobūdžio informaciją.

Kita itin paplitusi valstybės poveikio žiniasklaidai forma – įvairių teisinių reikalavimų ir procedūrų įtvirtinimas. Puikus to pavyzdys – daugelyje Nepriklausomų Valstybių Sandraugos narių yra įtvirtinusios žiniasklaidos priemonių leidimų tvarką. Tokiu atveju žiniasklaidos priemonė negali pradėti veikti iki kol nėra gautas atitinkamas biurokratinis leidimas. Demokratinėse santvarkose tokių leidimų apskritai nereikia arba galioja pareiškimų tvarka, kai pakanka informacinio pranešimo, jog pradedama atitinkama veikla.

Savaime suprantama, viešaisiais piniginiais resursais disponuojanti oficialioji valstybės valdžia nuolat naudoja šią poveikio priemonę. Be jau minėtų viešųjų konkursų dalies, skirtos „visuomenės informavimui“, kitas puikus pavyzdys Lietuvoje – Spaudos, radijo ir televizijos rėmimo fondas. Ši institucija kasmet paskirsto biudžetines lėšas tiems leidiniams ar programoms, kurios neranda savo vietos laisvoje rinkoje, jų neremia nevyriausybinės organizacijos ir eiliniai piliečiai. Nors kai kuriuos „visuomenės informavimo“ projektus galima laikyti santykinai sėkmingais (pavyzdžiui,  agitacija dėl dalyvavimo referendume už narystę Europos Sąjungoje), tačiau bene visi jie išsigirsta į oficialios valstybės pozicijos bei darbų pagyras. Itin iškreiptas šio „visuomenės informavimo“ formas galima stebėti skaitant bene visų pagrindinių ministerijų užsakomuosius-reklaminius straipsnius apie nuveiktus darbus. Įprasta Europos Sąjungos praktika – skiriant lėšas „visuomenės informavimui“ jas atitinkamai paskirstyti įvairioms interesų grupėms, kurios diskusijų forma pateiktų tiek teigiamus, tiek ir neigiamus atitinkamo reiškinio aspektus. Tokiu būdu išvengiama per didelių vilčių formavimo ir dėl to neišvengiamo nusivylimo, kas Lietuvoje atsitiko pirmosiomis narystės ES dienomis, kai visuomenė akivaizdžiai pajuto konkrečius neigiamus ekonominius pokyčius.
Propagandos ištakos – karai
Nors daugelio istorijų fiksuotų karų pradžia – propagandinis triukas, tačiau bene geriausiai atlikta paruošiamoji propagandos kampanija vyko fašistinėje Vokietijoje. Būtent tinkamai idėjų sklaidos bei platinimo požiūriu planuotas Adolfo Hitlerio ir arijų nacijos kultas gavo didžiulį palaikymą. Nors tai ne itin malonu pripažinti, tačiau šių idėjų (kaip vėliau ir komunistinių) šalininkų atsirado visoje Europoje. Hermanas Vilhelmas Gioringas (Hermann Vilhelm Goering), pasirašęs Niurnbergo kaltinamąjį aktą, bene taikliausiai suformulavo valdžios galias: „Nugalėtojas visada bus teisėjas, o pralaimėjusysis – teisiamasis“. Šią alegoriją galima puikiai pritaikyti ir valstybinei propagandai – būtent valstybės įtakos svertų valdymas lemia oficialią poziciją ir faktų vertinimus.
Šiuo metu karinės propagandos amatą bene geriausiai įvaldžiusios Jungtinės Amerikos Valstijos. Anksčiau karo pabaigą tapatinę su tarybiniais kariais ant Brandenburgo vartų, dabar tokius vaizdinius keičiame į „dieną D“, kurią Holivudo „menininkai“ pristatinėja kaip esminį karo eigos lūžį. XX amžiuje JAV toliau nuolat tobulino savo karinės propagandos įgūdžius: Vietnamo karas, Irano įkaitų konfliktas, Nikaragvos kampanija, įsiveržimaa į Panamą, pirmasis Persijos įlankos karas, pernykštė agresija prieš Iraką. Daugeliu šių atvejų JAV pralaimėjo bylas aukščiausioje Jungtinių tautų teisminėje insitucijoje – Tarptautiniame teisingumo teisme. Tuo pat metu sėkmingai laimėjo beveik visas kovas tarptautinėje žiniasklaidoje, kuri nuolat užmerkia akis dėl tarptautinės teisės pažeidimų.
JAV samdinių vykdyti kalinių kankinimai Irake tapo bene geriausiu įrodymu, kad oficiali valstybės pozicija ir realūs faktai dažnai skiriasi. Mažiau garsus JAV karių skandalas praėjusių metų Irake susijęs su laiškų rašymu. Praėjusių metų spalį vienas Vašingtono valstijos laikraštis gavo du identiškus vieno JAV bataliono karių laiškus, kuriuose giriami pasikeitimai Kirkuke, kai jį „išlaisvino“ JAV karai: „Dabar labai mažai šiukšlių gatvėse, daugybė žmonių turguose ir parduotuvėse, o vaikai sugrįžo į mokyklą. Tai ženklai, kad misija, kurią mes vykdome, padeda Kirkuko žmonių gyvenimui. Aš didžiuojuosi, kad esu Irake ir tikiuosi taip pat jaučiasi visi laikraščio skaitytojai“. Galima būtų tikėti, kad tai tik kaltę prisiėmusio pulkininko leitenanto Dominiko Karačilio (Dominic Caraccilo) idėja paprašyti 12-os karių išsiųsti paties parašytus laiškus. Visgi, griežtesni kritikai taip nemano, o idėjos autorystę priskiria žymiai aukštesniems misijos vadovams.
Netesėti JAV propagandos, 2003 m. pradedant Irako kampaniją, pažadai:
- Irakas kuria masinio naikino ginklus (esminė prielaida, dėl kurios pradėta invazija)

- Sadamo Huseino Irako režimas susijęs su teroristine grupuote „al-Qaeda“
- Jungtinių Tautų Saugumo tarybos sankcija nebūtina

Schema Nr.1 – JAV propaganda, siekiant ne teisinėmis priemonėmis pateisinti karinę invaziją į Iraką
Ilgalaikė JAV konkurentė Rusija propagandą savo veiksmų pateisinimui naudoja irgi aktyviai. Dar pirmieji komunizmo statybininkai įtaką skurdžiausiose pasaulio valstybėse plėtė skelbdami socialistinės revoliucijos ir darbo žmonių interesus. Puikus pavyzdys – daugeliui atmintyje likęs garsiausias tarybinio laikotarpio socialistinio lenktyniavimo simbolis – Aleksėjus Grigorjevičius Stachanovas. 1906 metais gimęs anglies kasėjas garsenybe tapo 1935 metais, kai Tarybų Sąjunga siekė didinti darbuotojų produktyvumą ir kartu įrodyti socialistinės ekonominės sistemos efektyvumą. Tarybinė žiniasklaida 1935 metų rugpjūtį paskleidė informaciją, kad netoli Oriolo miesto gimęs Stachanovas per šešias valandas iškasė rekordinį 102 anglies tonų kiekį. Tai net 14 kartų viršijo įprastą normą. Angliakasys iš karto tapo „pavyzdiniu tarybiniu darbininku“. Ši pavyzdys turėjo įkvėpti darbininkus ir žemdirbius viršyti nustatytas išdirbio normas. Tik 1988 metais laisvėjanti tarybinė spauda atskleidė, kad Stachanovo pasiekimai buvo smarkiai išpūsti propagandos tikslais. Pateikti faktiniai duomenys rodė, kad angliakasio rekordas pasiektas prie jo išdirbio pridedant kolegų rezultatus.

Nors itin geri darbo rezultatai yra iš tiesų sveikintinas dalykas, tačiau Stachanovas puikiai iliustruoja tarybinės propagandos mašinos veikimą. Melaginga informacija paremtas angliakasio pavyzdys tapo pagrindu kurti „stachanoviečių“ judėjimą, kurio tikslas – pavyzdinių ar geriausių darbuotojų skatinimas. Aleksėjus Stachanovas buvo nuolat giriamas ir teikiamas pavyzdžiu spaudoje, literatūroje, filmuose. Taip eilinis pilietis tapo dirbtiniu bendrų socialistinių idealų, kuriuos puoselėjo tuometinis komunistų partijos elitas, simboliu. Stachanoviečių judėjimo dirbtinumas buvo pripažintas tik po Stalino mirties. Statistikams įvertinus realias darbo rezultatų priežastis tapo aiški jų tiesioginė priklausomybė nuo darbo įrangos kokybės, palankių darbo sąlygų. Nepaisant to, tarybiniai propagandistai surado pakaitalą – socialistinio darbo brigadas.

1991-aisiais žlugus komunizmo viltims ir Tarybų Sąjungai, informacines tradicijas perėmė Rusija. Tiesa, nuo to metu ima aiškėti, kad tarybiniu metu puikiai veikusiai propagandos mašinai vis labiau trūksta stipraus valstybės aparato palaikymo – įdėmesni vertintojai pastebi nevieningą informacinį srautą, prastą reagavimą į besikeičiančią informacinę situaciją.
- Rusijos spec. pajėgų pareigūnams privažiavus prie mokyklos, kad paimtų į lauką išmestus kūnus, prie jų pradėjo bėgti grupelė įkaitų. Jiems į nugarą pradėjo šaudyti teroristai. Norėdami apginti įkaitus, rusų kariškiai bandė juos pridengti atsišaudydami.
- Rusijos spec. pajėgų pareigūnams privažiavus prie mokyklos, prie jos susirinkę įkaitų artimieji pradėjo šaudyti. Taip teroristai buvo išprovokuoti susprogdinti mokyklos stogą.
- Pasak buvusio Ingušijos prezidento Ruslano Auševo, pirmuosius šūvius paleido „trečioji jėga“ – civiliais rūbais apsirengę nenustatytos tapatybės asmenys.
- Praėjus dviems dienom po mokyklos užgrobimo, teroristai perdarė sprogdinimo sistemą. Įvyko sprogimas. Mokykloje kilo panika, daugelis įkaitų mėgino pabėgti. Kovotojai paleido ugnį.
Dėžutė Nr.3 – Rusijos pateikiamos keturios versijos, skirtingai aiškinančios būtinybę šturmuoti mokyklą Beslane
Šaltinis: „Atgimimas“

Pažymėtina, kad Beslano tragedija – tai puikus propagandinių veiksmų pavyzdys. Pirma, Rusijos valdžia nuo pat pirmų akimirkų siekė kontroliuoti į išorę patenkančios informacijos srautus. Dėl to buvo ne tik fiziškai ribojamas žurnalistų patekimas į Beslaną, tačiau net specialiai atjungtas telefoninis ryšys. Niekas iki šiol negali tinkamai atsakyti, kaip tiksliai buvo formuluojami mokyklą užgrobusių kovotojų reikalavimai (apart kariuomenės išvedimo iš Čečėnijos bei anksčiau įkalintų kovotojų išlaisvinimas), nepriklausomi žurnalistai neapsilankė užgrobtoje mokykloje. Tai reiškia, kad objektyviai nėra nei vieno patikimo alternatyvaus informacinio šaltinio, nei Rusijos biurokratai. Antra, Beslane Rusijos propagandos mašina puikiai įgyvendino bent pora taktinių tikslų – sumenkinti čečėnų įvaizdį bei susieti juos su tarptautiniu terorizmu. Taktiniu požiūriu tinkamu metu įvykusi tragedija rado tiesioginį JAV vadovo, „kariaujantį“ panašų karą su savo oponentais, palaikymą. Tuo pat metu valdydama iš mokyklos pateikiamos informacijos srautą Rusija sugebėjo kovotojus pavaizduoti pačių „žvėriškiausiu“ ir iracionaliu būdu. Toks kovotojų įvaizdis iš karto juos eliminuoja iš realių derybų partnerių pozicijų. Visgi, iš čia Rusija sugebėjo suklysti. Visiškai nepaaiškintas liko nukauto „juodaodžio“ kovotojo likimas, stebėtinai visi minėti kovotojai-arabai sugebėjo praslysti pro Rusijos karių gretas. Trečia, Rusijos propagandistai pradinę neigiamą situaciją sugebėjo paversti Vladimiro Putino režimo privalumais. Nekaltų vaikų argumentai tapo apkaltinamuoju nuosprendžiu čečėnų tautai, visiškai neišgirsto liko pradiniai kovotojų reikalavimai dėl karo Čečėnijoje. Vos po kelių dienų Beslano įvykiai tapo pretekstu toliau stiprinti centrinę Rusijos valdžią. Menkinant regionų galias ir kartu demokratijos tradicijas, jų gubernatorius nuo šiol siūloma neberinkti. Vietoj to juos turėtų tiesiogiai skirti Rusijos prezidentas.

Schema Nr.2 – Rusijos veiksmai ir pozicija Beslano įvykių metu
Pora etinių argumentų
Nors p. Bernio nuomone propaganda iš esmės nesiskiria nuo ryšių su visuomene, tačiau neabejotina, kad jai taikomi žymiai menkesni etikos reikalavimai. Būtent šį kriterijų ryšių su visuomene specialistai ir laiko skiriamuoju požymiu. Jei valstybinių aparatų darbuotojai dažnai veikia be jokių etinių suvaržymų, tai dažnoje demokratinėje valstybėje ryšių su visuomene kompanijos bei asociacijos priima specialius etikos kodeksus. Jie dažnai susiję su analogiškai žurnalistų etikos kodeksais bei skatina vengti šališkos ir melaginos informacijos platinimo, finansinių ar nuosavybės pagrindu veikiančių svertų naudojimo komunikacijos tikslams pasiekti.
Dėžutė – Korporacinė propaganda
Korporacinės propagandos tikslas – atmetus etinius argumentus siekti organizacijos kuriamoms paslaugoms ar prekėms kuo palankesnės viešosios nuomonės. Tai pasiekiama manipuliuojant faktais ir nuomonėmis, skaldant bendrą nuomonę į kelias aiškiai konfliktuojančius grupes.

Teorija dažnai mini „Procter & Gamble“ kampaniją „Decision Earth“ (liet. Sprendimas Žemė), kuri savo tiksline auditorija buvo pasirinkusi 75 tūkstančius JAV mokyklų. Jos metu moksleiviams buvo pateikiami kontraversiški teiginiai apie atliekų tvarkymą, kasybą bei medienos pramonę. Pavyzdžiui, remiantis „mokslinėmis“ studijomis, kurias finansavo pati „Procter & Gamble“, buvo teigiama, kad vienkartiniai kūdikių vystyklai nekenkia daugiau nei įprasti medžiaginiai. Kompanija, aiškindama atliekų deginimo procesus kaip „terminį perdirbimą“ visiškai neužsiminė, kad šių procesų metu išsiskiria pavojingos toksinės dujos. Panašiai agituojant už atviras medžių kirtavietes buvo argumentuojama, kad tokiu būdu sukuriama erdvė naujai augalijai, o saulės spinduliai užaugins daugiau maisto gyvūnams. Tuo metu realybėje šis teiginys visiškai prieštarauja natūraliems procesams.
Pateikiama nepatvirtinta informacija (gandas) apie pavojus – masinio naikinimo ginklus ir ryšius su „al-Qaeda“





Formuojama viešoji nuomonė – plečiama moralinė parama aktyviems kariniams veiksmams





Teisinė Jungtinių Tautų Saugumo tarybos procedūra, kuriai būtina patvirtinta informacija (teisiniai faktai)





Remiantis viešosios nuomonės parama, o ne tarptautinės teisės normomis, pradedami veiksmai Irake





Teroristinis aktas, kurio motyvai: išvesti Rusijos karius iš Čečėnijos; išlaisvinti įkalintus kovotojus





Pradinė konflikto situacija





Informacinis teroristų, jų reikalavimų bei motyvų blokavimas





Teroristų įvaizdžio kaip iracionaliai bei amoraliai besielgiančių individų kūrimas








JAV karas prieš terorizmą





Rusijos propagandos veiksmai:


- teroristų amoralumas (vaikų vaizdai, nuomonės, arabai iš „al-Qaeda“)


- politinis JAV kovos prieš terorizmą palaikymas


- neigiama net galimybė, jog teroristų reikalavimai pagrįsti





Netiesioginis JAV palaikymas





Rezultatai:


- suformuojama „kovos prieš terorizmą“ grupė iš Rusijos ir JAV


- teroristams priskiriamos bendros JAV bei Rusijos teikiamos charakteristikos, jie sutapatinami su al-Qaeda


- blokuojami teroristų interesai, argumentai


- pseudo-įteisinami prevenciniai antiteroristiniai veiksmai už Rusijos valstybės sienų


- prasideda naujas Rusijos valdžios centralizavimo etapas








